text: РЕГЛАМЕНТ (ЕС) № 738/2013 НА КОМИСИЯТА
  от 30 юли 2013 година
  за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на определени добавки в аналози на рибен хайвер на основата на водорасли
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
  като има предвид, че:
  (1)
  С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
  (2)
  Списъкът може да бъде изменян в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2), която може да бъде започната по инициатива на Комисията или при постъпване на заявление.
  (3)
  На 1 февруари 2011 г. на държавите членки бе предоставено заявление за разрешаване на употребата на няколко добавки в аналози на рибен хайвер на основата на водорасли.
  (4)
  Аналозите на рибен хайвер на основата на водорасли са разработени въз основа на екстракти от водорасли, чието съдържание достига до 85 % от продукта. Допълнителните съставки са вода, подправки и разрешени за употреба добавки. Аналозите на рибен хайвер на основата на водорасли спадат към категорията храни 04.2.4.1 „Продукти от плодове и зеленчуци, с изключение на компоти“ съгласно част Г от списъка на Съюза на добавките в храните, посочен в приложение II към Регламент (ЕО) № 1333/2008.
  (5)
  За придаване на по-привлекателен вид на тези продукти е необходима употребата на определени оцветители на храни. Употребата на подсладители е необходима, за да се коригира вкусът, да се прикрие горчивината и същевременно за да се избегне употребата на захари, които биха ограничили микробиологичната стабилност и срока на годност на тези продукти. Допълнително поисканите добавки са необходими като стабилизатори и антиоксиданти.
  (6)
  Аналозите на рибен хайвер на основата на водорасли са предназначени преди всичко за употреба като гарнитура или украса на ястия вместо рибен хайвер. Поради това допълнителната експозиция, произтичаща от употребата на тези добавки, би била пренебрежимо малка в сравнение с експозицията, произтичаща от употребата им в други храни, и не може да се смята, че оказва въздействие върху човешкото здраве. Поради това е целесъобразно да се разреши употребата на определени оцветители, подсладители, антиоксиданти и стабилизатори в аналозите на рибен хайвер.
  (7)
  Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не може да се смята, че въпросната актуализация оказва въздейства върху човешкото здраве. Тъй като разрешаването на употребата на куркумин (E 100), рибофлавини (E 101), кохинил, карминова киселина, кармини (E 120), медни комплекси на хлорофили и хлорофилини (E 141), карамел обикновен (E 150a), растителен въглен (E 153), каротини (E 160a), паприка екстракт, капсантин, капсорубин (E 160c), бета-апо-8′-каротенал (C 30) (E 160e), оцветител от червено цвекло, бетанин (E 162), антоцианини (E 163), титанов диоксид (E 171), железни оксиди и хидроксиди (E 172), екстракти от розмарин (E 392), фосфорна киселина - фосфати - ди-, три- и полифосфати (E 338 - 452) и захарин и неговите Na, K и Ca соли (E 954) в аналозите на рибен хайвер на основата на водорасли представлява актуализация на посочения списък, за която не може да се смята, че оказва въздействие върху човешкото здраве, не е необходимо да се изисква становище на Европейския орган за безопасност на храните.
  (8)
  Поради това приложение II към Регламент (ЕО) № 1333/2008 следва да бъде съответно изменено.
  (9)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
  ПРИЕ НАСТОЯЩИЯ РЕГЛАМЕНТ:
  Член 1
  Приложение II към Регламент (ЕО) № 1333/2008 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 30 юли 2013 година.